పరుగులు పెట్టిన మార్కెట్లు..
- మదుపరులలో జోష్‌ నింపిన 'అంచనాలు'
- 440 పాయింట్ల మేర పెరిగిన సెన్సెక్స్‌
- 16 నెలల గరిష్ఠానికి ఎన్‌ఎస్‌ఈ నిఫ్టీ
- రూ.111 లక్షల కోట్లకు చేరిన మార్కెట్‌ విలువ
ముంబయి: అంతర్జాతీయంగా అనుకూల పవనాలకు తోడు రానున్న రోజుల్లో భారత్‌ వృద్ధిపై ఆర్‌బీఐ మెరుగైన అంచనాల నేపథ్యంలో మంగళవారం దేశీయ స్టాక్‌ మార్కెట్లు పరుగులు పెట్టాయి. అమెరికా ఇప్పట్లో వడ్డీ రేట్లు పెంచే విషయంలో అనుమానాలున్నట్లు వార్తలు వచ్చిన నేపథ్యంలో ఆసియా, ఐరోపా మార్కెట్లు లాభాల బాట పట్టాయి. దీనికి తోడు ఈ ఏడాది భారత్‌లో మెరుగైన వృద్ధి నమోదయ్యే అవకాశం ఉన్నట్లు ఆర్‌బీఐ నివేదిక పేర్కొనడం, రూపాయి విలువ పుంజుకోవడం తదితర అనుకూల అంశాలు మదుపరులకు కొత్త ఉత్సాహా న్నిచ్చాయి. ఫలితంగా దేశీయ స్టాక్‌ మార్కెట్లలో భారీ కొనుగోళ్లు నమోదయ్యాయి. విదేశీ సంస్థాగత మదుపర్లు కొనుగోళ్లకు తాజా కొనుగోళ్లకు మొగ్గు చూపడంతో బ్యాంకింగ్‌, ఐటీ రంగాలలో మంచి ర్యాలీ నమోదు అయింది. ఫలితంగా బీఎస్‌ఈ సెన్సెక్స్‌ 440.35 పాయింట్లు పెరిగి 28,343.01 పాయింట్ల వద్ద ముగిసింది. ఇది 52 వారాల గరిష్టం కావడం విశేషం. మరోవైపు నేషనల్‌ స్టాక్‌ ఎక్ఛ్సేంజీ సూచీ నిఫ్టీ 136.9 పాయింట్లు ఎగిసి 8,744.35 పాయింట్ల వద్ద స్థిరపడింది. 2015 ఏప్రిల్‌ 15 తరువాత నిఫ్టీ ఈ స్థాయిలో ట్రేడ్‌ అవడం ఇదే ప్రప్రథమం. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 1 శాతం చొప్పున రాణించాయి.
అన్ని రంగాల సూచీలు లాభాల్లోనే..
బీఎస్‌ఈలో అన్ని రంగాల సూచీలు లాభాల్లోనే ముగిశాయి. ఆటో సూచీ 1.81 శాతం, ఐటీ 1.77 శాతం, బ్యాంకింగ్‌ 1.49 శాతం, ఎఫ్‌ఎంసీజీ 1.41 శాతం చొప్పున లాభాల్లో ముగిశాయి. సెన్సెక్స్‌లో ఏషియన్‌ పెయింట్స్‌ 3.2 శాతం, బజాజ్‌ ఆటో 3.09 శాతం, మారుతీ సుజుకీ 2.83 శాతం, గెయిల్‌ 2.69 శాతం, హెచ్‌డీఎఫ్‌సీ బ్యాంకు 2.35 శాతం చొప్పున పెరిగి అధిక లాభాలు సాధించిన స్టాక్స్‌లో ముందు వరుసలో నిలిచాయి. కాగా ఎయిర్‌టెల్‌ సూచీ మాత్రమే 2.82 శాతం విలువను కోల్పోయింది. జూన్‌తో ముగిసిన తొలి త్రైమాసికంలో డీఎల్‌ఎఫ్‌ నికర లాభాలు రెట్టింపు కావడంతో ఆ కంపెనీ సూచీ 3.2 శాతం పెరిగి మార్కెట్‌ మద్దతునిచ్చింది.
సానుకూల పరిణామాలివే..
రానున్న రోజుల్లో భారత వృద్ధి రేటు పుంజుకోనుందని ఆర్‌బీఐ ఇచ్చిన నివేదిక మదుపర్లలో విశ్వాసాన్ని నింపింది. 2016-17లో 7.6 శాతం ఉంటుందని అంచనా కట్టింది. ఇప్పటి వరకు నమోదైన మెరుగైన వర్షపాతం వల్ల వ్యవసాయ రంగంలో ప్రగతి చోటు చేసుకోనుందని.. 7వ పే కమిషన్‌ అమలు పరిణామాలు గృహోపకరణాలు, ఇతర ఉత్పత్తులకు డిమాండ్‌ను పెంచనున్నాయన్న అంచనాలు మార్కెట్లకు కలిసి వచ్చాయి. వచ్చే సెప్టెంబర్‌లో అమెరికా ఫెడరల్‌ రిజర్వు వడ్డీ రేట్ల పెంపు విషయమై బలహీనతలు పెరుగుతోన్న నేపథ్యంలో యూరోపియన్‌ మార్కెట్లు రాణించాయి. ఈ పరిణామాలు ఆసియన్‌ మార్కెట్లలోను విశ్వాసాన్ని నింపాయి. కాగా అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 15పైసలు పటిష్టమైంది రూ.67.03కు చేరింది.
బీఎస్‌ఈ విలువ రికార్డు స్థాయికి
మంగళవారం ముగింపు నాటికి బీఎస్‌ఈ నమోదు కంపెనీల మార్కెట్‌ క్యాపిటలైజేషన్‌ విలవు ఏకంగా రూ.110.71 కోట్లకు చేరింది. ఇంతక్రితం ఆగస్టు 24న రూ.109.77 కోట్లుగా, ఆగస్టు 5న రూ.109.71 కోట్లుగా నమోదైంది. గత కేంద్ర బడ్జెట్‌ తర్వాత ఇప్పటి వరకు మదుపర్ల విలువ 85.83 లక్షల కోట్ల నుంచి 29 శాతం లేదా 22.48 లక్షల కోట్లు పెరిగినట్లయింది. సెన్సెక్స్‌ స్థూలంగా 23 శాతం ర్యాలీని నమోదు చేసింది. ఇందులో మిడ్‌క్యాప్‌ 38 శాతం, స్మాల్‌క్యాప్‌ 32 శాతం చొప్పున పెరిగాయి. ప్రధానంగా టాటా కన్సల్టెన్సీ సర్వీసెస్‌, హెచ్‌డీఎఫ్‌సీ బ్యాంకు, హెచ్‌డీఎప్‌సీ, ఎస్‌బీఐ, ఐటీసీ, టాటా మోటార్స్‌, యాక్సిస్‌ బ్యాంకు, మారుతీ సుజుకీ, ఇండియన్‌ ఆయిల్‌ కార్పొరేషన్‌ తదితర తొమ్మిది సూచీలు ఒక్కోటి రూ.50,000 కోట్ల పైగా చొప్పున విలువ పెంచుకున్నాయి.
మీ స్నేహితులకు రికమెండ్ చెయ్యండి